CELEX: 32017R0208
Language: lt
Date: 2016-10-31 00:00:00
Title: 2016 m. spalio 31 d. Komisijos deleguotasis reglamentas (ES) 2017/208, kuriuo Europos Parlamento ir Tarybos reglamentas (ES) Nr. 575/2013 papildomas techniniais reguliavimo standartais, susijusiais su papildomu netenkamų pinigų srautu, atitinkančiu užtikrinimo poreikius, atsirandančius dėl neigiamo rinkos scenarijaus poveikio įstaigos išvestinių finansinių priemonių sandoriams (Tekstas svarbus EEE. )

8.2.2017   
            
            
               LT
            
            
               Europos Sąjungos oficialusis leidinys
            
            
               L 33/14
            
         KOMISIJOS DELEGUOTASIS REGLAMENTAS (ES) 2017/208
   2016 m. spalio 31 d.
   kuriuo Europos Parlamento ir Tarybos reglamentas (ES) Nr. 575/2013 papildomas techniniais reguliavimo standartais, susijusiais su papildomu netenkamų pinigų srautu, atitinkančiu užtikrinimo poreikius, atsirandančius dėl neigiamo rinkos scenarijaus poveikio įstaigos išvestinių finansinių priemonių sandoriams
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (1), ypač į jo 423 straipsnio 3 dalies ketvirtą pastraipą,
   kadangi:
   
               (1)
            
            
               pagal Reglamento (ES) Nr. 575/2013 423 straipsnio 3 dalį įstaigos turi pridėti papildomą netenkamų pinigų srautą, atitinkantį užtikrinimo poreikius, kurie atsirastų dėl neigiamo rinkos scenarijaus poveikio įstaigos išvestinių finansinių priemonių sandoriams, finansavimo sandoriams ir kitoms sutartims, jei jos reikšmingos. Turint omenyje reikšmingumo argumentus, būtina nedelsiant patikslinti papildomą netenkamų pinigų srautą, atitinkantį užtikrinimo poreikius, kurie atsirastų dėl neigiamo rinkos scenarijaus poveikio įstaigos išvestinių finansinių priemonių sandoriams, o užtikrinimo poreikių, kurie atsirastų dėl neigiamo rinkos scenarijaus poveikio įstaigos finansavimo sandoriams ir kitoms sutartims, reikšmingumas bus svarstomas kitu etapu;
            
         
               (2)
            
            
               turint omenyje, kad Reglamento (ES) Nr. 575/2013 423 straipsnio 3 dalimi daroma nuoroda į užtikrinimo poreikius, taisyklės, kurias reikia nustatyti, turėtų apsiriboti užtikrintais išvestinių finansinių priemonių sandoriais, įskaitant tokius, kurių terminas trumpesnis negu 30 dienų;
            
         
               (3)
            
            
               siekiant užtikrinti vienodas įstaigų ir išvestinių finansinių priemonių rinkų veikimo sąlygas, papildomo netenkamų užtikrinimo priemonių srauto apskaičiavimas turėtų būti grindžiamas vertinimo rinkos verte pokyčiams skirtu ankstesnio laikotarpio duomenimis grindžiamu metodu, kurį parengė Bazelio bankų priežiūros komitetas (BBPK) tam papildomam netenkamų užtikrinimo priemonių srautui nustatyti ir pagal kurį tuo tikslu naudojamas didžiausias agreguotas kaupiamasis grynasis netenkamų ir gaunamų užtikrinimo priemonių srautas, portfelio lygmeniu realizuotas kiekvieno 30 dienų laikotarpio pabaigoje per praėjusius 24 mėnesius;
            
         
               (4)
            
            
               Europos bankininkystės institucija (EBI) Komisijai pateikė techninių reguliavimo standartų projektus. Tačiau Europos Parlamento ir Tarybos reglamento (ES) Nr. 1093/2010 (2) 10 straipsnyje nustatyta tvarka Komisija EBI informavo apie ketinimą nepatvirtinti tų techninių reguliavimo standartų projektų ir paaiškino to priežastis. EBI iš naujo pateikė techninių reguliavimo standartų projektus oficialios nuomonės forma, priėmusi Komisijos siūlomą metodą, visiškai atitinkantį BBPK ankstesnio laikotarpio duomenimis grindžiamą metodą;
            
         
               (5)
            
            
               šis reglamentas grindžiamas techninių reguliavimo standartų projektais, kuriuos EBI iš naujo pateikė Komisijai;
            
         
               (6)
            
            
               EBI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas susijusias sąnaudas ir naudą bei paprašė Bankininkystės suinteresuotųjų subjektų grupės, įsteigtos pagal Reglamento (ES) Nr. 1093/2010 37 straipsnį, nuomonės,
            
         PRIĖMĖ ŠĮ REGLAMENTĄ:
   1 straipsnis
   Įstaigos išvestinių finansinių priemonių sandorių reikšmingumas
   1.   Laikoma, kad taikant Reglamento (ES) Nr. 575/2013 423 straipsnio 3 dalies pirmą pastraipą įstaigos išvestinių finansinių priemonių sandoriai yra reikšmingi, jei tokių sandorių tariamųjų sumų bendra suma bet kada per praėjusius dvejus metus viršijo 10 % grynojo netenkamų pinigų srauto, kaip nurodyta Reglamento (ES) Nr. 575/2013 412 straipsnio 1 dalyje.
   2.   Taikant 1 dalį, grynasis netenkamų pinigų srautas apskaičiuojamas be papildomo netenkamų pinigų srauto komponento, nurodyto Reglamento (ES) Nr. 575/2013 423 straipsnio 3 dalies pirmoje pastraipoje.
   2 straipsnis
   Papildomo netenkamų pinigų srauto, atitinkančio užtikrinimo poreikius, atsirandančius dėl neigiamo rinkos scenarijaus poveikio įstaigos išvestinių finansinių priemonių sandoriams, apskaičiavimas
   1.   1. Papildomas netenkamų pinigų srautas, atitinkantis užtikrinimo poreikius, atsirandančius dėl neigiamo rinkos scenarijaus poveikio įstaigos išvestinių finansinių priemonių sandoriams, kurie taikant šio reglamento 1 straipsnį laikomi reikšmingais, yra didžiausias absoliutusis grynasis 30 dienų užtikrinimo priemonių srautas, realizuotas per 24 mėnesius iki padengimo likvidžiuoju turtu reikalavimo, nurodyto Reglamento (ES) Nr. 575/2013 412 straipsnio 1 dalyje, apskaičiavimo datos.
   2.   Su sandoriais susijusius netenkamų ir gaunamų pinigų srautus įstaigos grynuoju pagrindu vertinti gali tik tuomet, jei tie sandoriai vykdomi pagal tą patį pagrindinį užskaitos sandorį. Absoliutusis grynasis užtikrinimo priemonių srautas yra grindžiamas realizuotais ir netenkamų, ir gaunamų pinigų srautais, o užskaita yra apskaičiuojama įstaigos portfelio lygmeniu.
   3 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. spalio 31 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 176, 2013 6 27, p. 1.
   
      (2)  2010 m. lapkričio 24 d. Europos Parlamento ir Tarybos reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/78/EB (OL L 331, 2010 12 15, p. 12).